ועדת הכנסת, כנסת 15, פרוטוקול מספר 315, 2002-05-28 13:00

יוסי כץ: אני מתכבד לפתוח את ישיבת ועדת הכנסת, ישיבה זו מתכנסת לפי בקשתו של יו"ר הכנסת, אבל לפני כן, אני רוצה לומר משהו לחברי הכנסת אושעיה, גפני ורביץ שנמצאים פה.

משה גפני: בלאו הכי זה משחק מכור.

יוסי כץ: חבר הכנסת אפי אושעיה פנה אלי בעניין החלפת שני חברי כנסת שיושבים על מכסת מפלגת העבודה בוועדת הכספים.

יוסי כץ: כדי למנוע אי הבנות, היועצת המשפטית של הוועדה אמרה שמן הראוי שאודיע זאת לכם, כי המשמעות של החלפתו של חבר הכנסת ליצמן בחבר כנסת נוסף היא בעצם הפסקת כהונתו כיו"ר ועדת כספים וזה לא דבר של מה בכך.

יוסי כץ: נתתי לכם 24 שעות כדי לקבל החלטה לגבי עמדתכם בנושא.

יוסי כץ: אין לי כרגע שיקול דעת, אבל אתם יכולים לבצע מהלך שהמשמעות שלו תהיה השארתו של חבר הכנסת ליצמן ברשות ועדת הכספים.

יוסי כץ: אני מבקש מכם במהלך היום לקבוע עמדה בנושא, שאם לא כן מחר בבוקר אני אודיע על החלפת החברים בוועדה.

משה גפני: מכיוון שהודעת את זה, ובמקרה אני פה, אני רוצה לומר לך שהייתי חבר בוועדה המסדרת, ומפלגת העבודה קבלה בוועדה המסדרת ששה מקומות בוועדת כספים, הרבה מעבר לכוחה, מסיבה נורא פשוטה.

אברהם בורג: האיכות.

משה גפני: בגלל האיכות היינו צריכים לשים 60 לא ששה....

משה גפני: נתנו להם ששה בהסכמה כדי לתת שניים נוספים ליהדות התורה.

משה גפני: זאת הייתה הסכמה לגבי כל הוועדות ולגבי כל התפקידים.

משה גפני: במידה, ואמרתי את זה לחבר כנסת אפי אושעיה, יו"ר סיעת העבודה, והולכים בדרך הזו שכל ההסכמות שהיו בוועדה המסדרת - - -

יוסי כץ: הכל טוב ויפה.

משה גפני: אני רק רוצה שתדע, כיו"ר ועדת הכנסת, אתה אמנם איש מפלגת העבודה - - -

יוסי כץ: אני חושב שנהגתי בהגינות כלפיך.

משה גפני: בהגינות רבה, על אף שאתה ממפלגת העבודה נהגת בהגינות.

אברהם בורג: וזה לא יהיה תקדים.

משה גפני: מכיוון שזו הייתה ההסכמה, אני אבקש, ובקשתי מחבר הכנסת אפי אושעיה, יחד עם חבר הכנסת בוים יו"ר סיעת הליכוד, לשבת על העניין הזה לפני שמביאים את זה.

יוסי כץ: תשבו על העניין הזה, אני מודיע לך שמחר אני אמסור הודעה.

משה גפני: אני מבקש ממך לקיים דיון מחדש על כל העניין של הוועדות מכיוון שכל ההסכמות בטלות.

נואף מסאלחה: אני מבקש שיתנצל בפני, אני חבר מפלגת העבודה, ובמקרה אני גם הגון.

משה גפני: נכון, האמת ששכחתי אותך.

אברהם בורג: בבחירות הקרובות נדאג שמקרה כזה לא יחזור על עצמו.

משה גפני: תוצאת בקשתו של יו"ר סיעת העבודה היא שלסיעת העבודה בוועדת כספים יש ששה חברים ולליכוד שניים.

יוסי כץ: תודה רבה, מסרתי את ההודעה, היא נרשמה בפרוטוקול.

מרדכי משעני: אולי עכשיו לא צריך את הוועדה המיוחדת הרי כל המטרה של הוועדה המיוחדת הייתה לעקוף את חבר הכנסת ליצמן.

אברהם הירשזון: מה פתאום, זה כדי לדון לעומק בכל העניין.

אברהם בורג: אדוני היו"ר, חברי וחברות הכנסת, את עמדתי באשר לעצם הקמת הוועדה המיוחדת כבר אמרתי ביותר מאשר פורום אחד, אבל עכשיו אנחנו במצב שזה כבר עובדה מליאתית קיימת.

רחמים מלול: לא שמענו את דעתו באותם פורומים.

אברהם בורג: הצבעתי נגד, ואגיד רק בסוגריים קטנים כדי לסבר את האוזן לקראת הדיון.

אברהם בורג: אני חושב שזה לא נכון לבנות מבנים עוקפי תקנות, כשהמציאות הפוליטית קשה.

אברהם הירשזון: מדוע אדוני לא מצא לנכון לבוא אתמול לוועדת הכנסת, בזמן שדנו בנושא הזה, והביע דעתו לפני שאמר אותה במליאה, אני בטוח שאת דעתי היית משנה.

אברהם בורג: אין לי ספק, ובגלל זה לא רציתי לשנות את דעתך.

אברהם בורג: העובדה היא עובדה מליאתית קבועה.

אברהם בורג: הוגשה עתירה לבג"צ על ידי אלומה של הסיעות הערביות, יש לעתירה הזו תוכן וכמה ממדים.

אברהם בורג: הממד המרכזי שאותי מטריד הוא ההגינות בייצוג.

אברהם בורג: לאמור, בכל הוועדה המיוחדת אין נציג לסיעות הערביות, מלבד חבר הכנסת נואף מסאלחה שמייצג סיעה שאיננה מוגדרת באופי הציבורי שלה כסיעה ערבית.

אברהם בורג: חייכתי לעצמי משום שדומני שבוועדת טל לענייני פטורים לבחורי ישיבות, חבר הכנסת ברכה הוא חבר בוועדה, אבל בוועדה שנוגעת לגבי כלל הציבור הישראלי, שחלק מ- 20% מיוצג על ידי הסיעות הערביות, יש בעיה של ייצוג.

אברהם בורג: בזמנו נאבקתי גם בוועדת הכנסת, וגם מאחורי הקלעים, למתן ייצוג הולם לסיעות האיחוד הלאומי ישראל-ביתנו.

אברהם בורג: טוען חבר הכנסת ליברמן, שאני עומד מאחורי האיחוד ביניהם, כי אמרתי להם שאם הם יתאחדו נוכל לתת לכם במסה יותר גדולה, לפי המגיע להם.

אברהם בורג: באופן עקרוני אני חושב שזה לא נכון שבדבר שנוגע לכלל החברה הישראלית, חלק מהנציגים של כלל החברה הישראלית, לא יהיו נוכחים.

אברהם בורג: יחד עם הבג"צ, כתבתי מכתב ליו"ר הוועדה אתמול, ועל סמך כך, אני מודה ליו"ר שכינס את הישיבה.

אברהם בורג: בינתיים באתי בדברים הבוקר, גם עם יו"ר סיעת העבודה חבר הכנסת אפי אושעיה, גם עם יו"ר סיעת הליכוד חבר הכנסת בוים, גם עם חבר הכנסת כץ, ושאלתי שאלה פשוטה, האם ניתן להוסיף עוד שני חברים במובן שהחבר הנוסף האחד ייצג את הסיעות הערביות והחבר השני יבטיח את הרוב של הקואליציה בהצבעה, כדי לא להפר את הפרופורציה.

אברהם בורג: תשובתם על העיקרון הזה הייתה, כן, אנחנו מוכנים.

אברהם בורג: כשדברתי עם חבר הכנסת כץ, הוא אמר לי שאני מתפרץ לדלת פתוחה משום שבדיוק יוזמה ברוח הזו לקח הוביל והנהיג חבר הכנסת נואף מסאלחה.

אברהם בורג: אני חושב שהצעה מהסוג הזה, שלהלן היא הצעת מסאלחה-יוסי כץ, שהוועדה מחליטה להרחיב את הוועדה בצורה שיהיה נציג לסיעות הערביות, ושמירת הרוב לקואליציה, יכולה לפתור את הבעיה בדרך שבה הכנסת גם לא תאלץ לעמוד בפני בג"צ.

אברהם בורג: אני תמיד לא מעוניין בזה, אני תמיד רוצה שהכנסת תחליט בתוך עצמה את ההחלטות שלה.

רחמים מלול: אבל היא עובדת לפי מפתח שנקבע פה בוועדה.

אברהם בורג: אני אגמור לומר את ההצעה ואגיד מילה על הלוגיקה שלה.

אברהם בורג: כבר היום היחס הוא עשרה ותשעה, שזה היחס בין קואליציה לאופוזיציה.

יוסי כץ: פורמלית זה 11 ו- 8

עבד-אלמאלכ דהאמשה: בינתיים היחס שונה לגמרי.

אברהם בורג: זאת אומרת שהיחס הוא יותר צמוד מאשר היחס של גודל הקואליציות למיניהם והדברים משתנים בלי סוף.

אברהם בורג: זה נכון שלכל סיעה יש את הצורך בנציגות הזו ובנציגות האחרת, תחשבו לרגע על התמונה הכללית.

אברהם בורג: חבר כנסת מש"ס, מגשר, אני לא יודע מי תהיה התוספת שתחליט הקואליציה להוסיף לצד שלה, אני לא יודע גם מי יהיה חבר הכנסת שתחלטנה הסיעות הערביות להוסיף מהצד שלהן.

אברהם בורג: יום אחד, כל אחד מאתנו יגיע לפינה הזו, העיקרון שבו 20% מהאוכלוסיה לא זוכים לייצוג הוא עיקרון לא נכון ששווה בשבילו להתפשר.

אברהם בורג: באותה מידה אני אומר לחבר הכנסת מלול, לא הייתי מוכן שתהיה ועדה בלי נציג מ- 17 ח"כים של ש"ס, ואתה יודע את זה.

אברהם בורג: אנחנו צריכים על העיקרון הזה לעמוד.

עבד-אלמאלכ דהאמשה: הדיון בבג"צ קבוע למחר בבוקר.

יוסי כץ: חבר הכנסת אושעיה, אתה הנציג הבכיר של הקואליציה כעת בוועדה, השאלה שלי האם נתתם דעתכם על השאלה?

אפי אושעיה: נתנו תמיכה לניסיונות של יו"ר הכנסת, חבר הכנסת מסאלחה ויו"ר ועדת הכנסת, אני רוצה להגיד רק את עמדתי האישית, לא הסכמתי עם יו"ר הכנסת רק בשל האיום בבג"צ, אני חושב שזה נכון לעשות את זה, והבג"צ הוא בג"צ.

אפי אושעיה: זה נכון לעשות את זה וגם יו"ר הוועדה המיוחדת - - -

אברהם בורג: מקובל עלי.

עבד-אלמאלכ דהאמשה: הערת הבהרה, מדובר בנציגים עצמאיים בזכות עצמם.

יוסי כץ: נניח שבוחרים בך, הכוונה היא...

יוסי כץ: אם הוועדה תחליט על צירוף חברים כפי שמוצע, היום אחר הצהרים, או מחר בבוקר, אני אבקש את אישור המליאה לתוספת הזו, ודינם של שני החברים יהיה כדין כל חבר אחר.

אבשלום וילן: אני מציע את הפתרון שהלכנו עליו בוועדת כספים לפני שלוש שנים.

אבשלום וילן: למרצ יש שני חברים, ניתן מקום אחד מהשניים האלה לנציג המפלגות הערביות, כפי שעשינו בוועדת הכספים הפורמלית.

אבשלום וילן: אתה שומר על היחסים, פותר את הבעיה.

אבשלום וילן: המודל שדובר עליו אתמול הוא אחד לחמש, איך נכנסה ישראל בעליה, היא נכנסה על חשבון הליכוד.

אבשלום וילן: אנחנו, כאחראים על האופוזיציה מוכנים לתת מקום אחד, לפתור את הבעיה, אתה לא צריך לתת לנו שום מקום.

נואף מסאלחה: עם כל הכבוד לחבר הכנסת וילן, לא על חשבון מרצ ולא כלום.

נואף מסאלחה: אני גם מייצג את המגזר הערבי, אבל הגדיר את זה יפה יו"ר הכנסת, ודברנו גם אתמול וגם היום עם יו"ר הקואליציה והאופוזיציה, ואני בעד להוסיף שניים.

נואף מסאלחה: אז במקום 19 יוסיפו אחד, מה אכפת לך.

נואף מסאלחה: אחד שחברי הכנסת או הסיעות הערביות יבחרו בו, ואחד שיו"ר הקואליציה יבחר.

נואף מסאלחה: ללא קשר לבג"צ.

נואף מסאלחה: לסיכום, יהיה כמו שמרת, נציג ערבי, ואחד מהקואליציה.

יוסי כץ: חבר הכנסת ויצמן שירי ואחריו חבר הכנסת בוים.

יוסי כץ: אני מבקש ממך, אם נחליט לצרף חבר כנסת מסיעות הערביות, וחבר כנסת מהקואליציה, מי יהיה נציג הקואליציה שסיכמתם עליו?

מרדכי משעני: אני

זאב בוים: מה פתאום אתה?

שאול יהלום: איש מפד"ל.

אברהם בורג: המשבר לא עד כדי כך חמור.

זאב בוים: לא דברנו על זה, זה דבר חדש ואני תכף אענה על זה.

ויצמן שירי: סיכמנו שמקובל שבמקום שיהיו 19 חברים יהיו 21, אבל לגבי הפתיח של הדיון, שלא הייתי בו, לגבי ההודעה שלך על ועדת הכספים, אנחנו עובדים על העניין, אבל השאלה אם אתה מודיע על העניין הזה?

יוסי כץ: לא התחלתי להודיע היום.

יוסי כץ: זה לא הנושא עכשיו.

יוסי כץ: עברנו לנושא אחר.

מרדכי משעני: אני רוצה לומר כמה מילים דווקא לפני הדיון בבג"צ משום שאני חושב שאנחנו עושים כאן טעות.

מרדכי משעני: הרכב ועדת כספים נקבע מזמן והוא מדבר על חמישה.

מרדכי משעני: אמרתם שאתם מקימים ועדה מיוחדת, שגם עליה אני חושב שזה לא תקין והיה צריך לנהל הכל בוועדת כספים, וצריך היה להתגבר על הבעיה, אם בכלל הייתה בעיה.

מרדכי משעני: קבעתם שהיחס בוועדה הזו יהיה אחד לחמישה.

מרדכי משעני: ברגע שנשבור את היחס הזה מאחד לחמישה וניתן לסיעות שהן סיעות קטנות יותר, זה פתח למצב דברים שבה כל ההחלטה הזו לא תאושר.

מרדכי משעני: למה לתת לסיעה ערבית שיש לה שניים או שלושה חברים ולא לתת לסיעה אחרת שיש לה שניים או שלושה חברים.

מרדכי משעני: אם כך אנחנו שוברים את זה אז אולי צריך ללכת להחלטה אחרת לגמרי, שכל הסיעות יהיו.

יוסי כץ: הערה של יו"ר הכנסת ואחרי זה אני מביא הצעות להצבעה.

אברהם בורג: חבר הכנסת משעני, יש לנו שתי אפשרויות לגשת לבעיה מהסוג הזה, אפשרות אחת מצד של המיקרו, לספור ראשים, לספור גדלים של סיעות וזו תהיה החלטה שתהיה מאד נכונה מבחינת הסרגל הפוליטי, אך היא תהיה חסרת משמעות מבחינה ציבורית.

אברהם בורג: המשמעות הציבורית היא, וזו גישת המקרו, שסיעת גשר, על האינטרסים שלה, סיעת העבודה על האינטרסים שלה או סיעת מרצ או ש"ס עם האינטרסים שלהן, מיוצגת על ידי האינטרסים של הסיעה, לא הסיעה, האינטרסים הציבוריים מיוצגים על ידי קבוצות בכנסת.

אברהם בורג: עמיר פרץ משיק לגשר, גשר משיקה לחלק מהלובי החברתי בעבודה, אגודה משיקה לש"ס וכו'.

אברהם בורג: אם כל הסיעות הערביות לא נמצאת בפנים, כי הסרגל לא העביר אותן את הגובה הזה, המשמעות הציבורית של הדבר הזה הוא חוסר סבירות קיצוני בסוגיית הייצוג.

אברהם בורג: לכן אנחנו חייבים לשפוט דבר כגוף ציבורי פרלמנטרי לא רק מה נכון בסיעת גשר, סיעת עבודה וסיעת מרצ אלא איך זה נראה ציבורית.

אברהם בורג: דנים בתכנית חירום כלכלית, של כל האזרחים במדינת ישראל, שהנציגים הרשמיים של 20% לא מיוצגים, אני לא יודע מה האחרים מצביעים, חבר הכנסת מסאלחה לא יודע מי הצביע לו.

אבשלום וילן: אתה חוזר על זה פעם שניה, ואני חושב שחבר הכנסת מסאלחה וחברת הכנסת ג'בארה הם נציגים רשמיים לא פחות.

עבד-אלמאלכ דהאמשה: הם נציגים של מרצ ושל העבודה.

אבשלום וילן: הם מייצגים את הציבור הערבי במדינת ישראל בדיוק כמוך.

עבד-אלמאלכ דהאמשה: הם ערבים כמוני.

אבשלום וילן: הם גם מייצגים כמוך.

נואף מסאלחה: חבר הכנסת דהאמשה נגרר לדבר שאני לא אגרר אליו, כי אני הייתי היוזם.

נואף מסאלחה: לא בגלל רגשי נחיתות, אני הצבעתי כמוך נגד התכנית, אלא מתוך מה שאמר יו"ר הכנסת.

נואף מסאלחה: אתה נגרר עם חבר הכנסת וילן, על מי מייצג יותר, אני ואתה, או חברת הכנסת ג'בארה - - -

יוסי כץ: חבר הכנסת מסאלחה, אל תשיב, תן ליו"ר הכנסת לומר משפט אחרון.

אברהם בורג: חבר הכנסת וילן, אני לא מתרגש מהרמת הקול שלך כי לדעתי הטיעון שלך חלש מאד.

אברהם בורג: זאת משום שבסופו של דבר אנחנו מסתכלים על ספקטרום של צבעים פוליטיים, ובספקטרום הצבעים הפוליטיים, אני מייצג כמוך את האוכלוסיה של ש"ס, הם רק לא בדיוק מכירים בזה.

אברהם בורג: אני חושב שאני פרלמנטר של 120 אנשים.

אברהם בורג: אם היה מצב שאחד היה נכנס והוא מייצג גוש מסוים, הייתי אומר שזה בסדר, אבל כשכולם בחוץ, התחושה שנוצרת היא של חרם.

אברהם בורג: של רוב של המפלגות הלא ערביות על המפלגות הערביות שנבחרו כדין לכנסת, וזה לוקה בחוסר סבירות קיצוני.

אברהם בורג: אמרתי אותו דבר על האיחוד הלאומי-ישראל ביתנו כשקפחו אותם.

אברהם בורג: אני הכנסתי את גנדי ז"ל לנשיאות.

יוסי כץ: למען הפרוטוקול, ומאחר שהפרוטוקול הזה יועבר גם לבית המשפט העליון אם לא נגיע להסכמה, אני רוצה להבהיר דבר אחד.

יוסי כץ: מהבחינה התקנונית המשפטית הצרופה, לי אין ספק שנהגנו כשורה, זאת לא הבעיה.

יוסי כץ: קביעת מפתח של חמישה חברי כנסת לחבר ועדה אחד נקבעה גם בוועדת הכספים, נקבעה בוועדת חוץ וביטחון, וגם שם יש את אותו עניין של ייצוג האוכלוסיה הערבית במדינת ישראל.

יוסי כץ: אני לא צריך לומר לכם עד כמה אני חושב שצריך לגלות רגישות, ראינו את זה רק לפני שעה בהצבעה.

יוסי כץ: צריך לגלות רגישות, זו לא שאלה רק של מי צודק, צריך להיות גם חכם.

יוסי כץ: לכן היוזמה של חבר הכנסת מסאלחה ושל יו"ר הכנסת נוגעת לתחושות ולרגישות, זה לא עניין משפטי ולא עניין תקנוני.

יוסי כץ: אני פונה אליך, חבר הכנסת בוים.

יוסי כץ: אם יש לך הצעה קונקרטית לגבי חלוקת שני המקומות הללו או לא?

זאב בוים: אני רק רוצה להקדים ולומר, כיוון שנכנסתי בסוף, אני מסכים עם מה שאתה אומר, אני חושב שנהגנו נכון.

זאב בוים: אני גם חושב שאם יביאו את זה לבג"צ זה יהיה בסדר.

זאב בוים: כך אני מאמין ואני חושב שהיועצת המשפטית מסכימה אתי.

זאב בוים: הייתה בעיה ציבורית, ופנה אלי חבר הכנסת נואף מסאלחה והציע לי, לא על הבסיס המשפטי, והגבורה שלי על המקום הייתה כפולה, פעם אחת אמרתי לו שאני חושב שהוא מייצג את הערבים לא פחות מאשר כל חבר כנסת ערבי אחר, ואני מסכים עם ההערה של חבר הכנסת וילן בעניין הזה.

זאב בוים: אני חושב שזה ייחוד גדול, אנחנו מייצגים מגזר והעניין של מי מייצג יותר הוא לא חשוב.

זאב בוים: הערה נוספת שאני רוצה לומר, ואני אומר את זה לחבר הכנסת דהאמשה.

זאב בוים: יש פה בעיה שאי אפשר להתעלם ממנה.

זאב בוים: המפלגות הערביות התפצלו לפי בקשתן.

זאב בוים: הן היו פעם בגושים יותר גדולים, והחליטו להתפצל משיקולים שונים ומשונים.

זאב בוים: זה היה בוודאי נוח להם, כי הם הציעו את הפיצול הזה.

זאב בוים: עכשיו הם באים בטענה ובפניה אלינו, למה בגלל שאנחנו ככה, אנחנו לא ככה.

זאב בוים: שיחליטו איך הם רוצים שנתייחס לזה בכנסת.

זאב בוים: הם בעצמם בקשו להתפצל ועכשיו הם באים כצעקת קוזק נגזל.

זאב בוים: דבר אחרון, אני בכל זאת חושב שצריך להיענות לזה.

זאב בוים: יו"ר הכנסת אמר דברים נכונים על ההיבט הציבורי היותר רחב, ומהבחינה הזו אני מוכן להיענות לבקשה ומלבד שיישאר לקואליציה רוב בתוך המבנה הזה.

זאב בוים: אני לא יודע מי יהיה נציג הערבים, את זה הם יקבעו לעצמם, אבל אני מציע להגדיל את סיעת הליכוד, שממילא נתנה נציג אחד לישראל בעליה, בעוד אחד, וכך יבוא שלום על ישראל.

ויצמן שירי: מטעם הליכוד.

יוסי כץ: אתה מסכים לזה?

ויצמן שירי: אם זה מטעם ליכוד.

רחמים מלול: אנחנו לא מסכימים משום שאם אתה רוצה ליצור רוב בוועדה לטובת התכנית, יש את הרוב הזה בלעדי עוד נציג.

יוסי כץ: אנחנו במצב בעייתי.

יוסי כץ: אני פונה לחבר הכנסת דהאמשה.

יוסי כץ: היה וחבר הוועדה, מתוך הדברים שעלו כאן, ועל פי הצעת יו"ר הכנסת, תהיה החלטה של ועדת הכנסת, שחברי הכנסת מהסיעות הערביות ישבו יבחרו וימצאו לנכון להודיע לנו עד מחר בבוקר על מועמד לוועדה.

יוסי כץ: אנחנו נאשר מחר בבוקר את המועמד שתקבעו אותו לוועדה הזו.

יוסי כץ: סיעת הליכוד תקבל מועמד אחד - - -

מוחמד ברכה: למה לא ללכת על עיקרון השוויון.

מוחמד ברכה: היות ונקבע נציג לכל חמישה, תן אחד לכל חמישה ויהיו 24, מה הבעיה?

מוחמד ברכה: תן להם את הנוסף.

ויצמן שירי: היות והליכוד נתן על חשבונו לישראל בעליה.

ויצמן שירי: המפלגה הבאה, מבחינת מספר היא ישראל בעליה, עם ארבעה חברים וכתוצאה מזה, לישראל בעליה מבחינה מספרית זה ארבע ואז אתה מחזיר לליכוד את המקום הטבעי שלה.

יוסי כץ: זאת לא הבעיה , מה עם הסיעות הערביות?

מוחמד ברכה: למה צריך ללכת על צורה של עסקה כשאפשר לקבוע שלכל חמישה חברי כנסת יהיה נציג אחד, זאת אומרת שיהיו 24 חברים בוועדה.

מוחמד ברכה: הסיעות יתקשרו ביניהן איך שיתקשרו, למה הערבים הם שבט והליכוד הוא מפלגה?

יוסי כץ: כי גם סיעות אחרות יכולות להתאחד.

יוסי כץ: זה אומר שינוי בהרכב הוועדה והגדלתה.

יוסי כץ: אומרת לי היועצת המשפטית שאנחנו חייבים היום להחליט ולכן אתם צריכים למסור לי לאלתר את זה.

עבד-אלמאלכ דהאמשה: הדרך הנכונה היא עיקרון השוויון וההגינות שכל חמישה חברי כנסת זכאים לנציג.

עבד-אלמאלכ דהאמשה: במידה והקול הזה יתקבל ולנו יהיו שני נציגים, אני מוכן להודיע פה בישיבה על שניים.

יוסי כץ: חבר הכנסת ברכה, חבר הכנסת שירי ויצמן, חבר הכנסת בוים, אני קורא אתכם לסדר, מדבר רק חבר הכנסת דהאמשה.

עבד-אלמאלכ דהאמשה: על החלופה השניה, הצעת היושב ראש על נציג אחד, אני חייב להתייעץ עם החברים שלי לפני שאתן תשובה.

אברהם בורג: חברי הכנסת ברכה ודהאמשה, העיקרון של חמישה שעובד בכנסת כמסורת פרלמנטרית, הוא חמישה לסיעה, או כל גודל הוא גודל סיעתי, הוא לא גודל מקרה שחברי הכנסת סבן, דהאמשה משעני ואני יכולים לחבור חבירה.

מרדכי משעני: גם הוועדה המיוחדת זה לא דבר שגרתי.

אברהם בורג: לכן הטענה שניתן לכל חמישה בודדים קלפי לבחור את הנציג שלהם, היא טענה שלא עומדת במבחנים כאן.

מוחמד ברכה: זה עומד יותר מהרכב הוועדה הזו.

אברהם בורג: לך עם זה לבג"צ.

אברהם בורג: זה דבר שנראה לי בלתי ניתן להגנה לחלוטין על פי המסורת הפרלמנטרית.

אברהם בורג: המסורת הפרלמנטרית קבעה בזמנו רף של גודל סיעה כדי לאפשר לשני סוגי נציגות להיות נוכחת, הנציגות של אגודת ישראל והנציגות של המפלגה הקומניסטית.

אברהם בורג: אלה היו גדלי הרף, ולכן זה היה סיעתי.

אברהם בורג: היום הגענו למצב אחר, שבו, בגלל הגודל הקריטי הזה שנוצר מצד אחד, ופיצול הסיעות הכל כך גדול מצד שני, אוכלוסיה שלמה מפוצלת איננה מיוצגת.

אברהם בורג: לכן הצעה שאני מניח על השולחן היא לא לקחת את הדברים עד אבסורד, שכל חמישה יהיה להם נציג, אלא לייצר מצב שעל גב הוועדה שאושרה אתמול כדת וכדין במליאה, תהיה תוספת של שניים, אחד לקואליציה, אחד לסיעות הערביות.

אברהם בורג: כך גם תיפטר סוגיית הייצוג וגם תיפטר סוגיית הרוב.

אברהם בורג: כל שאר הסוגיות האחרות תפתרו אותם בשינוי תקנון ושינוי חקיקה, בעתירה לבג"צ, לא על הגב של הגמל הזה.

עבד-אלמאלכ דהאמשה: במידה והצעתו של היושב ראש תאושר, אני מתחייב תוך שעה לתת תשובה לגבי העמדה שלנו, גם לגבי הייצוג וגם לגבי העתירה.

יוסי כץ: אני מעמיד הצעה אחת בלבד, כפי שהציעו יו"ר הכנסת, וחברי הכנסת זאב בוים ונואף מסאלחה, וההצעה אומרת כך, לוועדה המיוחדת יתווספו שני חברים, אחד מהקואליציה, ואחד נציג אשר יבחרו הסיעות הערביות.

יוסי כץ: היה והסיעות הערביות לא ימסרו את שם נציגם עד פתיחת המליאה, ההצעה הזו יורדת מהפרק, והוועדה נשארת בהרכב שלה.

יוסי כץ: או לחילופין, ועדת הכנסת תקבע את הנציג.

אברהם בורג: אני חושב שהצעת הסיכום שלך מצוינת, הייתי מתקן ברשותך רק פינה אחת.

אברהם בורג: צריך להחליט את ההחלטה ברמת העיקרון של ההגינות, ירצו להצטרף יצטרפו, לא ירצו להצטרף לא יצטרפו, זה עניינם.

אברהם בורג: ההצעה בצד התוכני שלה עומדת ולא מתבטלת.

יצחק סבן: אנחנו רוצים לדעת מי הנציג של הקואליציה לפני ההצבעה.

זאב בוים: אלי כהן.

יוסי כץ: אני מעמיד להצבעה את ההצעה שלי כפי שהיא דהיינו, מי בעד תוספת - - -

יצחק סבן: אנחנו מבקשים התייעצות סיעתית.

יוסי כץ: ההצבעה תהיה בעוד חמש דקות.

יוסי כץ: אני מחדש את ישיבת ועדת הכנסת, נשמע את נציג הליכוד.

זאב בוים: לגבי מה שהציע יושב ראש הכנסת בדבר תיקון הפינה, לגבי הסיעות הערביות, מבחינתי זה לא הקואליציה, יש לשמור לקואליציה את המקום הנוסף, את השם בבוא הזמן אני אביא, אנחנו נקבע אותו עכשיו.

זאב בוים: ייתכן שכן וייתכן שאחר כך, אבל נביא למליאה.

רחמים מלול: אני רוצה לערער על העיקרון שבבסיס החלטתו של אדוני היושב ראש.

אברהם בורג: הצעתו...

רחמים מלול: הצעתו של חבר הכנסת מסאלחה.

רחמים מלול: אמרתם שאם נוסיף נציג מהסיעות הערביות, הקואליציה תאבד את הרוב.

אברהם בורג: זו לא הייתה הצעתי.

אברהם בורג: הצעתי אמרה במפורש, תוספת של שני חברים, אחד ייצג את הסיעות הערביות, על מנת שיישמר הרוב.

יוסי כץ: אני מעמיד להצבעה את ההצעה לצרף שני חברים לוועדה.

יוסי כץ: נציג אחד נציג הקואליציה, יושב ראש הקואליציה יודיע לי מיהו הנציג לפני העלאת הנושא למליאה.

ויצמן שירי: אנחנו עומדים על העניין הזה שאם אתה מכניס אחד, נציג הקואליציה צריך להיות מטעם הליכוד.

ויצמן שירי: זה היה הסיכום, אני עומד על העניין שזה יהיה מהליכוד.

ויצמן שירי: כיושב ראש הוועדה, אני רוצה גם להצליח בעניין הזה.

יוסי כץ: הצעה אחת היא נציג ליכוד, הצעה השניה היא נציג הסיעות הערביות שהוא חבר הכנסת דהאמשה, וממלא מקומו חבר הכנסת ברכה.

עופר חוגי: זה לא לפי המפתח.

שאול יהלום: זה לא טוב לבג"צ, חבר נוסף מישראל בעליה.

יוסי כץ: חבר ישראל בעליה מונה על ידי הליכוד כנציגו, הוסכם בינינו שיהיה איש הליכוד ונציג ישראל בעליה יהיה באופן אקראי, זה לא חשוב כרגע, זה עניין פורמלי גרידא.

יוסי כץ: מי בעד ההצעה ירים את ידו?

נגד: ההצעה אושרה ותועבר למליאת הכנסת

יוסי כץ: ועדת הכנסת מתבקשת לאשר ממלא מקום ליושב ראש הכנסת לתקופה מ-29 במאי ועד ה-2 ביוני, את חבר הכנסת נואף מסאלחה.

יוסי כץ: מי בעד ירים את ידו?

נגד: הבקשה אושרה.

רחמים מלול: ביקשנו רביזיה

בשעה 13: אני מחדש את הישיבה.

בשעה 13: אני מבהיר, כדי למנוע אי הבנות, חבר הכנסת גנדי ריגר, שנבחר על תקן הליכוד, יהיה, וכך הודיע במליאה, נציג של ישראל בעליה.

בשעה 13: זאת למניעת אי הבנות.

בשעה 13: לליכוד יצטרף נציג, חבר הכנסת אלי כהן.

בשעה 13: חבר הכנסת דהאמשה יהיה נציג הסיעות הערביות וממלא מקומו חבר הכנסת ברכה.

בשעה 13: כעת הצבעה על בקשת הרביזיה של סיעת ש"ס.

בשעה 13: מי בעד הרביזיה?

נגד: בקשת הרביזיה לא אושרה.

יוסי כץ: תודה לכולם הישיבה נעולה.